Phelipes, par la grace de Deu roy de Franche, à touz ces qui ces presentes leitres verront et orront, salut. Sachent tuit que, come Jehans de Chalon, sires d’Allay, Renaut, cuens de Montbeliart, Jehans de Bourgoigne, Wauthiers de Monfacon, Jehans, sires de Facoigney, Thiebaut de Nuefchestel, Hombers, sires de Cleresvaux, Gauchiers de Chestelvilain, Eudes, sires de Monferrant, Guillaumes, sires de Corcondray, Jehans d’Oiseler, sires de Flagey, chevaliers, et Jehans de Jouz, escuiers, pour aux et pour Pierre, seignour de Mernay, Girart et Guillaume d’Arguel, Jehans de Vihanne, Symon de Monbeliart, Estiene d’Oiseler, signour de Vilenueve, et Estevenet, signour d’Oyseler, escuier, qui pour certaines causes n’estoient pas es parties de France, lesqueles il ont pris en main quant à ce pour ochoison de la guerre qu’il avoient faite en la contée de Bourgoigne contre nostre volonté, soient venuz à nostre acort et à nostre velonté, pronuncié et declarié per nous en la forme et en la maniere qui est contenuz es lettres seelées de lour seaux, nous volons que, fait les rendaiges et les restablissement des domaiges que il doivent faire selonc la forme desdites lettres, se noz genz ou cil de ladite contrée (sic) ont pris de lour heritaiges puis que ladite contrée vient en nostre main, ou se il avoient riens pris dou lour ne domaiges fait, fut per feu ou en autre meniere, en brisant la treve, que il lour soit rendu senz delay. Et encor volons et outroions que lidiz barons ou li autres dessus nommez homes de ladite contrée, ne soient contrainz de venir en l’omaige de nous ne de noz hoirs des heritaiges et des fiez que il tiegnent per la raison de la contée de Bourgoigne, jusque à tantque il lour sera regardé, per nous ne per nostre court, lour paroles oies, que il doivent entrer. Après, nous volons et outroions que lour bons us et lour bone costumes soient tenues et gardées entierement, et les devons garantir vers le conte de Bourgoigne et ses hoirs de ce que ont meffait en ladite contrée, dois le temps qu’ele vient en nostre main jusques à jour que ces leitres furent faites. En tesmoing de laquel chose, nous avons fait metre nostre seal en ces presentes lettres, donées à Paris, le jour de l’invencion sainte Croix, l’an de grace mil CCC et on.